Wanneer opinies nie net opinies is nie | Netwerk24
Wanneer opinies nie net opinies is nie
Deur Lizaan Snyman, Noordwes-Universiteit 28 Maart 2019 06:59
Ons lewe in ’n wêreld waar die meeste mense ’n opinie oor enigiets en alles het – maar wat is ’n opinie nou eintlik? Volgens die English Oxford Living Dictionary is dit wanneer daar ’n oorsig of oordeel oor iets ontstaan wat nie noodwendig op feite of kennis gegrond is nie.
Die laaste gedeelte, “nie noodwendig op feite of kennis gegrond is nie”, is waar die probleem inkom, aangesien mense veels te maklik hul opinies as feite oordra.
Nog ’n probleem ontstaan wanneer ’n gebrek aan kennis oor ’n saak, sowel as die waarde en effek van die opinie wat as ’n feit gestaaf word, se impak op die samelewing nie in ag geneem word nie.
Dit gebeur omdat almal onder die illusie is dat hulle die reg tot vryheid van spraak het, ongeag die koste of gevolge van hul woorde.
Regte beteken ook verantwoordelikhede
Wat mense nie altyd besef nie, is jy het nie net ’n reg nie, maar jy het ook ’n verantwoordelikheid in alles wat jy doen en dat die diegene rondom jou dieselfde regte en verantwoordelikhede het.
Afdeling 16.2 van die Handves van Menseregte stel dit dat vryheid van spraak nie die volgende insluit nie: dit mag nie as propaganda vir oorlog gebruik word nie; as aanhitsing van dreigende geweld; of as voorspraak van haat wat gegrond is op ras, etnisiteit, geslag of godsdiens, en as ’n vorm van aansporing om skade te veroorsaak nie.
Daar is baie voorbeelde waar opinies wat nie feitelik is nie, gebruik word deur mense en organisasies om hul agenda te bevorder en mense so te beïnvloed.
Wat moet bykom, is dat geen oordeel of oordra van inligting mag plaasvind voordat die persoon oor die nodige en werklike kennis beskik nie.
Dit sal tot gevolg hê dat die meeste skinderstories en fopnuus of nie plaasvind nie, of nie versprei word nie.
Wie praat die waarheid?
’n Toepaslike voorbeeld hiervan in die aanloop tot die Suid-Afrikaanse verkiesing wat op 8 Mei plaasvind, is hoe partye, veral die groot partye, alles in hul vermoë doen en sê om soveel moontlike stemme te werf, al is van die stellings en beloftes wat hulle maak nie heeltemal waar of prakties uitvoerbaar nie.
Die groot vraag deesdae is: Wie en watter inligting of opinie kan jy werklik vertrou as die waarheid? Dit is ’n vraag waarop ek self nog nie die antwoord het nie.
Dit is veral duidelik wanneer partye hul opinies uitspreek oor mekaar se wanbestuur, ensovoorts, wat gewoonlik uit verband geruk is, en mekaar slegsê of oordeel om hulself beter te laat lyk.
Lizaan Snyman (21) studeer BA Kommunikasie aan die Noordwes-Universiteit. Sy kom oorspronklik van Roodepoort in Johannesburg.
Volg ons op Instgram!
'Daar is nie iets soos 'n goeie man nie'